Document ID: 32010D0347

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Ιουνίου 2010
για την τροποποίηση της απόφασης 2004/388/ΕΚ σχετικά με το έγγραφο ενδοκοινοτικής μεταφοράς εκρηκτικών υλών
[κοινοποιηθείσα υπό τον αριθμό Ε(2010) 3666]
(Κείμενο που παρουσιάζει ενδιαφέρον για τον ΕΟΧ)
(2010/347/ΕΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 93/15/ΕΟΚ του Συμβουλίου, της 5ης Απριλίου 1993, για την εναρμόνιση των διατάξεων περί της εμπορίας και του ελέγχου των εκρηκτικών υλών εμπορικής χρήσης (1), και ιδίως το άρθρο 13 παράγραφος 5,
Εκτιμώντας τα ακόλουθα:
(1)
Το σύστημα μεταφοράς εκρηκτικών υλών μέσα στην επικράτεια της Ένωσης, το οποίο θεσπίστηκε με την οδηγία 93/15/ΕΟΚ, προβλέπει την έγκριση των διαφόρων αρμόδιων αρχών που είναι υπεύθυνες για τις ζώνες προέλευσης, διαμετακόμισης και προορισμού των εκρηκτικών υλών.
(2)
Με την απόφαση 2004/388/ΕΚ της Επιτροπής, της 15ης Απριλίου 2004, σχετικά με το έγγραφο ενδοκοινοτικής μεταφοράς εκρηκτικών υλών (2) καθιερώθηκε υπόδειγμα εγγράφου που χρησιμοποιείται για τη μεταφορά εκρηκτικών υλών και το οποίο περιλαμβάνει τις πληροφορίες που απαιτούνται για τους σκοπούς του άρθρου 9 παράγραφοι 5 και 6 της οδηγίας 93/15/ΕΟΚ, ώστε να διευκολύνονται οι μεταφορές εκρηκτικών υλών μεταξύ των κρατών μελών, τηρουμένων των αναγκαίων απαιτήσεων ασφάλειας για τη μεταφορά των εν λόγω προϊόντων.
(3)
Η απόφαση 2004/388/ΕΚ θα πρέπει να προσαρμοστεί, ώστε να λαμβάνεται υπόψη το γεγονός ότι δημιουργήθηκε ηλεκτρονικό σύστημα για τις εγκρίσεις μεταφορών, το οποίο είναι διαθέσιμο σε όλα τα κράτη μέλη.
(4)
Ειδικότερα, η αρμόδια αρχή του κράτους μέλους προέλευσης θα πρέπει να έχει τη δυνατότητα να εκτυπώνει όλα τα απαραίτητα έγγραφα και να χορηγεί το έγγραφο ενδοκοινοτικής μεταφοράς εκρηκτικών υλών στον προμηθευτή, αφού θα έχει επαληθεύσει ότι όλες οι αρμόδιες αρχές των οικείων κρατών μελών έχουν εγκρίνει τη μεταφορά, καθώς αυτό θα μειώσει τον διοικητικό φόρτο για τις εταιρείες και τις αρχές των κρατών μελών.
(5)
Η μελέτη αξιολόγησης σχετικά με την εφαρμογή της οδηγίας 93/15/ΕΟΚ, η οποία διενεργήθηκε εξ ονόματος της Ευρωπαϊκής Επιτροπής, κατέληξε στο συμπέρασμα ότι η διαδικασία χορήγησης εγκρίσεων μεταφορών από τα κράτη μέλη πρέπει να συντομευθεί. Θα πρέπει να καθιερωθεί η χρήση κοινού ηλεκτρονικού συστήματος, ώστε να αντιμετωπιστεί αυτή η κατάσταση.
(6)
Στο έγγραφο «Small Business Act για την Ευρώπη» (3) και στην τρίτη στρατηγική επισκόπηση για τη βελτίωση της νομοθεσίας στην Ευρωπαϊκή Ένωση (4), η Ευρωπαϊκή Επιτροπή δεσμεύτηκε να αυξήσει την προβλεψιμότητα και να βοηθήσει τις επιχειρήσεις να προετοιμαστούν καλύτερα εν όψει των νομοθετικών αλλαγών. Ειδικότερα, ως το κατάλληλο μέσο για την επίτευξη αυτού του στόχου θεωρήθηκε η καθιέρωση ενός συστήματος κοινών ημερομηνιών έναρξης, έτσι ώστε να εξασφαλίζεται ότι, όπου είναι εφικτό, η ημερομηνία εφαρμογής της νομοθεσίας που επηρεάζει τις επιχειρήσεις αντιστοιχεί σε καθορισμένες ημερομηνίες στη διάρκεια του έτους. Αυτό θα πρέπει να ληφθεί υπόψη κατά τον καθορισμό της ημερομηνίας εφαρμογής της παρούσας απόφασης.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 13 παράγραφος 1 της οδηγίας 93/15/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2004/388/ΕΚ τροποποιείται ως εξής:
1)
Παρεμβάλλεται το ακόλουθο άρθρο 3α:
«Άρθρο 3a
Όταν το κράτος μέλος προέλευσης, το κράτος μέλος προορισμού και οποιοδήποτε κράτος μέλος διαμετακόμισης χρησιμοποιούν όλα κοινό ηλεκτρονικό σύστημα για την έγκριση της μεταφοράς εκρηκτικών υλών εντός της Ένωσης, εφαρμόζεται η διαδικασία που προβλέπεται στο δεύτερο έως πέμπτο εδάφιο.
Ο παραλήπτης υποβάλλει προς έγκριση μόνο στην αρμόδια αρχή του κράτους μέλους προορισμού το έγγραφο ενδοκοινοτικής μεταφοράς εκρηκτικών υλών, σε έντυπη ή σε ηλεκτρονική μορφή, έχοντας συμπληρώσει τα σημεία 1 έως 4.
Το κράτος μέλος προορισμού, αφού δώσει την έγκρισή του, αποστέλλει την έγκριση στο κράτος μέλος προέλευσης χρησιμοποιώντας το κοινό ηλεκτρονικό σύστημα.
Η αρμόδια αρχή του κράτους μέλους προέλευσης, αφού δώσει την έγκρισή της, επιδιώκει την έγκριση από τις αρμόδιες αρχές όλων των κρατών μελών διαμετακόμισης χρησιμοποιώντας το κοινό ηλεκτρονικό σύστημα.
Η αρμόδια αρχή του κράτους μέλους προέλευσης, αφού παραλάβει όλες τις εγκρίσεις, εκδίδει το έγγραφο ενδοκοινοτικής μεταφοράς εκρηκτικών υλών, επισημαίνοντας τη συμφωνία όλων των ενδιαφερόμενων κρατών μελών στον προμηθευτή σε έντυπη μορφή που μπορεί να ταυτοποιηθεί με ασφάλεια και στη/στις γλώσσα/-ες του κράτους μέλους προέλευσης, του κράτους μέλους ή των κρατών μελών διαμετακόμισης (κατά περίπτωση), του κράτους μέλους προορισμού και στα αγγλικά.».
2)
Στο παράρτημα, στο σημείο 2 των επεξηγηματικών σημειώσεων, προστίθεται στο τέλος της παραγράφου η ακόλουθη πρόταση: «Το παρόν σημείο δεν εφαρμόζεται στην περίπτωση που χρησιμοποιείται το κοινό ηλεκτρονικό σύστημα που περιγράφεται στο άρθρο 3α.».
Άρθρο 2
Η παρούσα απόφαση εφαρμόζεται από τις 29 Οκτωβρίου 2010.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 19 Ιουνίου 2010.

Labels: 3
12
8
1